**Par budžeta elastību**

**Apropriācijas jēdziens**

Apropriācija ir gadskārtējā valsts budžeta likumā Saeimas apstiprinātā atļauja valsts budžeta iestādēm izlietot līdzekļus noteiktās pozīcijās un noteiktiem mērķiem.

Gadskārtējā budžeta likumā ministriju budžeta programmās tiek apstiprinātas **apropriācijas** tādām pozīcijām kā, piemēram, “Atlīdzība”, “Preces un pakalpojumi”, “Subsīdijas un dotācijas”, “Pamatkapitāla veidošana”, “Transferti”, un citas.

**Apropriācijas izmaiņu veikšanas nepieciešamība**

Saimnieciskā gada laikā (budžeta izpildes laikā) rodas objektīvi pamatotas atšķirības starp faktisko un plānoto situāciju – lai elastīgi uz to reaģētu, ir iespējams veikt apropriāciju izmaiņas (pārdales, palielinājumu, samazinājumu).

Apropriācijas izmaiņas ir jebkuras izmaiņas gadskārtējā budžeta likumā apstiprinātajās pozīcijās, **neveicot grozījumus** gadskārtējā budžeta likumā.

Iespējas veikt apropriāciju izmaiņas tika ieviestas un attīstītas sākot no 2009.gada. Līdz tam izmaiņas apstiprinātajā gadskārtējā budžeta likumā bija iespējams veikt tikai ar likuma grozījumiem, kā rezultātā bija nepieciešams veikt budžeta grozījumus divas reizes gadā, un paralēli sagatavot arī likumprojektu nākamā gada budžetam.

Šodien budžeta grozījumus būtu nepieciešams veikt tikai tad, ja būtu jāveic izdevumu samazinājums (konsolidācija).

**Apropriāciju izmaiņu veikšanā iesaistītās institūcijas**

Lēmuma pieņemšanā par apropriācijas izmaiņām ir iesaistītas dažādas instances (finanšu ministrs, MK, Saeimas Budžeta un finanšu (nodokļu) komisija, Saeima) **atkarībā no veicamās līdzekļu pārdales apmēriem un nozīmīguma**. Katrai instancei rīcības pilnvaras ir noteiktas likumā. Finanšu ministram likumdevējs ir deleģējis ekskluzīvas tiesības attiecībā uz apropriāciju izmaiņu veikšanu.

Izšķir vairākas saturiski atšķirīgās situācijas (skatīt aprakstu).

|  |
| --- |
| 1.situācijaApropriāciju palielināšana, ko veic, piemēram, šādiem valstiski svarīgiem mērķiem:* Eiropas Savienības pašu resursu palielināšanai un norēķiniem ar Eiropas Savienību;
* starptautisko tiesu un Satversmes tiesas spriedumu izpildei;
* normatīvajos aktos noteikto sociālās apdrošināšanas speciālā budžeta izdevumu segšanai;
* iemaksām Eiropas Stabilitātes mehānisma reģistrētajā kapitālā;
* iestāžu maksas pakalpojumu un citu pašu ieņēmumu iepriekšējā gada atlikumu iestrādāšanai budžetā, ja programmas (vai apakšprogrammas) ietvaros izmantojamo atlikumu apmēra kopsumma saimnieciskā gada laikā pārsniedz vienlaikus 5% no programmai (apakšprogrammai) kārtējā gada valsts budžeta likumā plānotajiem kopējiem izdevumiem un vērtību 100 000 euro.

Minētajos gadījumos ir nepieciešama operatīva rīcība un tiem *ir fiskālā ietekme uz valsts budžeta finansiālo bilanci*.Svarīgi ir tas, ka apropriāciju palielināšana nedrīkst būt saistīta ar valsts budžeta virsplāna ieņēmumiem. |
| Nozares ministrija | **Finanšu ministrs** | **Saeimas Budžeta komisija** |
| Sagatavo pieprasījumu apropriācijas palielināšanai un iesniedz FM | Finanšu ministrs informē Saeimu par veiktajām apropriācijas palielināšanāmFinanšu ministrs apstiprina FM rīkojumu par apropriācijas palielināšanu Finanšu ministrs lūdz Saeimas Budžeta komisijas atļauju veikt apropriācijas palielināšanu  | Saņem informācijuPiecu darba dienu laikā izskata un neiebilst |

|  |
| --- |
| *2.*situācijaApropriāciju pārdales starp ministrijām (*nav ietekmes uz valsts budžeta finansiālo bilanci*).Pārdali starp ministrijām veic funkciju pārdales vai strukturālo reformu gadījumā, kā arī lai provizoriskās neizpildes gadījumā pārvirzītu līdzekļus akūtām valsts vajadzībām. Tā kā šādas darbības ir būtiskas un skar divas vai vairākas ministrijas, tad lēmuma pieņemšanā ir iesaistīti Ministru kabinets un Saeima |
| Nozares ministrija | **Finanšu ministrs** | **Ministru kabinets** | **Saeima** |
| Nozares ministrija iesniedz apropriācijas pārdales rīkojuma projektu MK  | Finanšu ministrs apstiprina FM rīkojumu par apropriācijas pārdali.Finanšu ministrs lūdz Saeimas atļauju veikt apropriācijas pārdali  | Apstiprina apropriācijas pārdali | Saeimas Budžeta komisijā tiek sagatavots Saeimas lēmuma projektsSaeima piekrīt ar atsevišķo lēmumu |

|  |
| --- |
| 3.situācija* Apropriāciju pārdales vienas ministrijas ietvaros starp programmām un izdevumu pozīcijām, ja apropriācijas pārdalē tiek ievēroti gadskārtējā valsts budžeta likumā formulētie nosacījumi, kas ir, piemēram, šādi (*nav ietekmes uz valsts budžeta finansiālo bilanci*):
* kopējais pārdales apjoms starp budžeta (apakš)programmām nedrīkst būt lielāks par 5% no (apakš)programmai apstiprinātās gada apropriācijas apjoma;
* ir pieļaujama tikai tāda apropriācijas pārdale no kapitālajiem izdevumiem uz kārtējiem izdevumiem, kas neietekmē ministrijai turpmākajiem gadiem noteiktos izdevumus;
* nav pieļaujama apropriācijas pārdale atlīdzības palielināšanai, ja tā ietekmē ministrijai turpmākajiem gadiem noteiktos atlīdzībai paredzētos izdevumus;
* nav pieļaujama apropriācijas pārdale citiem mērķiem no jaunajām politikas iniciatīvām piešķirtā finansējuma un neatliekamajiem pasākumiem piešķirtā finansējuma, un citi.

 * Apropriāciju izmaiņas (gan palielinājums, gan samazinājums) vienai ministrijai vai starp vairākām ministrijām savstarpējiem transferta paskaitījumiem, saņemamajiem transfertiem no pašvaldībām un to izlietojumam, saņemamajiem ārvalstu finanšu palīdzības līdzekļiem un no tiem veicamajiem izdevumiem (*nav ietekmes uz valsts budžeta finansiālo bilanci*), ārvalstu finanšu palīdzības līdzekļu iepriekšējā gada atlikumu iestrādāšanai budžetā (*ir ietekme uz valsts budžeta finansiālo bilanci),* maksas pakalpojumu un citu pašu ieņēmumu un no tiem finansēto izdevumu izmaiņām gada laikā (*nav ietekmes uz valsts budžeta finansiālo bilanci*), kā arī maksas pakalpojumu un citu pašu ieņēmumu atlikumiem, ja programmas (vai apakšprogrammas) ietvaros izmantojamo atlikumu apmēra kopsumma saimnieciskā gada laikā nepārsniedz vienlaikus 5% no programmai (apakšprogrammai) kārtējā gada valsts budžeta likumā plānotajiem kopējiem izdevumiem un vērtību 100 000 euro.

Šādas pārdales un izmaiņas ir tehniskas un ar relatīvi nelielu būtiskuma līmeni, tāpēc tās veic ar finanšu ministra rīkojumu, tikai informējot Saeimu. |
| Nozares ministrija | **Finanšu ministrs** | **Saeima** |
| Sagatavo pieprasījumu apropriācijas pārdalei/izmaiņām un iesniedz FM |  Finanšu ministrs informē Saeimu par veiktajām apropriāciju pārdalēm/izmaiņām (reizi ceturksnī)Finanšu ministrs apstiprina FM rīkojumu par apropriācijas pārdali/izmaiņām. | Saņem informāciju |

|  |
| --- |
| 4.situācijaApropriāciju pārdales vienas ministrijas ietvaros starp programmām un izdevumu pozīcijām, ja apropriācijas pārdalē netiek ievēroti gadskārtējā valsts budžeta likumā formulētie nosacījumi (*nav ietekmes uz valsts budžeta finansiālo bilanci*).Salīdzinot ar 3.situācijā minētajām, šādas apropriāciju pārdales izraisa būtiskākas izmaiņas ministrijai likumā apstiprinātajā izdevumu struktūrā, tāpēc lēmuma pieņemšanā tiek iesaistīts Ministru kabinets un Saeimas Budžeta un finanšu (nodokļu) komisija |
| Nozares ministrija | **Finanšu ministrs** | **Ministru kabinets** | **Saeimas Budžeta komisija** |
| Nozares ministrija iesniedz apropriācijas pārdales rīkojuma projektu MK  | Finanšu ministrs apstiprina FM rīkojumu par apropriācijas pārdali.Finanšu ministrs lūdz Saeimas Budžeta komisijas atļauju veikt apropriācijas pārdali  | Apstiprina apropriācijas pārdali | Piecu darba dienu laikā neiebilst |